## Odluku o promatraču Republike Hrvatske pri Međunarodnom sudu za kazneni postupak protiv osoba odgovornih za teška kršenja humanitarnog prava počinjena na području bivše Jugoslavije od 1991. godine

### NN 28/1995 (27.4.1995.), Odluku o promatraču Republike Hrvatske pri Međunarodnom sudu za kazneni postupak protiv osoba odgovornih za teška kršenja humanitarnog prava počinjena na području bivše Jugoslavije od 1991. godine

# VLADA REPUBLIKE HRVATSKE

Na temelju članka 25. stavka 1. Zakona o VIadi
Republike Hrvatske ("Narodne novine", br. 41/90, 8/91,
14/91, 53A/91, 9/92, 55/92 i 29/94) Vlada Republike Hrvatske je
na sjednici održanoj 20. travnja 1995. Donijela

## ODLUKU

### O PROMATRAČU REPUBLIKE HRVATSKE PRI MEÐUNARODNOM SUDU ZA KAZNENI POSTUPAK PROTIV OSOBA ODGOVORNIH ZA TEŠKA KRŠENJA HUMANITARNOG PRAVA POČINJENA NA PODRUČJU BIVŠE JUGOSLAVIJE OD 1991. GODINE

I.

Vlada Republike Hrvatske ima promatrača pri
Međunarodnom sudu za kazneni postupak protiv osoba odgovornih
za teška kršenja humanitarnog prava počinjena
na području bivše Jugoslavije od 1991. godine (u daljnjem
tekstu: Međunarodni sud) Vlada Republike Hrvatske imenuje
promatrača posebnom odlukom.

II.

Promatrač pri Međunarodnom sudu ima zadaću
stručno pratiti rad Suda u njegovom sjedištu, postupke
koji se vode pred Međunarodnim sudom, kao i rad ureda Međunarodnog
suda i njegovog tužitelja u Republici Hrvatskoj.

III.

Osim zadaće iz točke II. ove Odluke,
promatrač ima i zadaću da

- Vladu Republike Hrvatske i nadležna ministarstva,
te Komisiju za ratne zločine redovito izvještava o
radu Međunarodnog suda i daje stručnu analizu njegovog
rada;

- Vladi Republike Hrvatske i nadležnim ministarstvima,
te Komisiji za ratne zločine daje prijedloge i preporuke
glede suradnje s Međunarodnim sudom;

- obavlja pojedine poslove suradnje s Medunarodnim
sudom koje mu povjeri Vlada ili nadležno ministarstvo;

- pomaže razmjenu informacija i suradnju izmedu
Vlade Republike Hrvatske, nadležnih ministarstava, Međunarodnog
suda i Komisije za ratne zločine, te

- obavlja druge poslove koje mu u okviru zadaće
iz članka 2. ove Odluke povjeri Vlada Republike Hrvatske.

IV.

Promatrač pri Međunarodnom sudu ima ured
u Ministarstvu vanjskih poslova.

Ministarstvo vanjskih poslova pruža pomoć
promatraču i brine se o osiguravanju potrebnih sredstava
u proračunu Republike Hrvatske i osigurava druge uvjete
za izvršavanje njegovih zadaća u zemlji i inozemstvu.

V.

Ministar vanjskih poslova Republike Hrvatske svojom
će odlukom odrediti ustroj ureda promatrača, odrediti
djelatnike Ministarstva koji će pomagati u radu ureda, propisati
izgled i sadržaj službene iskaznice promatrača
i djelatnika koji rade u uredu promatrača, te urediti ostala
pitanja vezana za rad promatrača i ureda promatrača
pri Ministarstvu vanjskih poslova Republike Hrvatske.

VI.

Ova Odluka stupa na snagu danom objave u "Narodnim
novinama".

Klasa: 004-01/95-01/02

Urbroj: 5030109-95-1

Zagreb, 20. travnja 1995.

Predsjednik

**Nikica Valentić,**
v. r.

Odluka, NN 28/1995-570
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)